b'\n_START_ARTICLE_\nJaroslavlin alue\n_START_SECTION_\nMaantiede\n_START_PARAGRAPH_\nJaroslavlin alueen kartta_NEWLINE_Jaroslavlin alue rajoittuu pohjoisessa Vologdan alueeseen, id\xc3\xa4ss\xc3\xa4 Kostroman alueeseen, kaakossa Ivanovon alueeseen, etel\xc3\xa4ss\xc3\xa4 Vladimirin alueeseen, lounaassa Moskovan alueeseen ja l\xc3\xa4nness\xc3\xa4 Tverin alueeseen._NEWLINE_Jaroslavlin alue sijaitsee It\xc3\xa4-Euroopan tasangolla Volgan yl\xc3\xa4juoksun varrella. Alueen luoteisosassa sijaitsee suuri Rybinskin tekoj\xc3\xa4rvi. Muita merkitt\xc3\xa4vi\xc3\xa4 j\xc3\xa4rvi\xc3\xa4 ovat Nero ja Ple\xc5\xa1t\xc5\xa1ejevo. Alueen pinta-alasta on metsien peitossa 43\xc2\xa0%.\n_START_SECTION_\nHistoria\n_START_PARAGRAPH_\nJaroslavlin alue perustettiin 11. maaliskuuta 1936.\n_START_SECTION_\nV\xc3\xa4est\xc3\xb6\n_START_PARAGRAPH_\nJaroslavlin alueen asukasluku on 1\xc2\xa0425\xc2\xa0000 (2010) ja v\xc3\xa4est\xc3\xb6tiheys 34,96 as./km\xc2\xb2. V\xc3\xa4est\xc3\xb6st\xc3\xa4 kaupungeissa tai kaupunkimaisissa taajamissa asui 82,2\xc2\xa0%. Suurimmat kaupungit olivat Jaroslavl (591\xc2\xa0486 as.), Rybinsk (200\xc2\xa0771 as.). Hieman pienempi\xc3\xa4 alueen kaupunkeja olivat Pereslavl-Zalesski (41\xc2\xa0923 as.), Tutajev (41\xc2\xa0001 as.), Uglit\xc5\xa1 (34\xc2\xa0505 as.) ja Rostov (31\xc2\xa0791 as.). Alueen v\xc3\xa4est\xc3\xb6st\xc3\xa4 oli ven\xc3\xa4l\xc3\xa4isi\xc3\xa4 96,0\xc2\xa0%; ukrainalaisia oli seuraavaksi eniten eli 0,8%.\n_START_SECTION_\nHallinto\n_START_PARAGRAPH_\nJaroslavlin alue on yksi Ven\xc3\xa4j\xc3\xa4n federaation alue (subjekti) ja sen p\xc3\xa4\xc3\xa4kaupunki on Jaroslavl. Alueen hallinnosta vastaavat kuvern\xc3\xb6\xc3\xb6ri, hallitus ja alueduuma._NEWLINE_Paikallishallintoa varten alue on jaettu 17 piiriin ja 11 kaupunkialueeseen.\n_START_SECTION_\nTalous\n_START_PARAGRAPH_\nAlueella on koneenrakennusta, \xc3\xb6ljynjalostus-, kemian-, petrokemian-, elintarvike-, rakennusaine-, puunjalostus-, metalli-, mylly- ja rehuteollisuutta sek\xc3\xa4 s\xc3\xa4hk\xc3\xb6ntuotantoa. Seutu on merkitt\xc3\xa4vien petrokemiallisten siirtoputkistojen risteysalue. Muun muassa It\xc3\xa4meren \xc3\xb6ljyputki (Baltic Pipeline System, BPS-1) kuljettaa idemp\xc3\xa4n\xc3\xa4 esiin pumpattua raaka\xc3\xb6ljy\xc3\xa4 ja muita \xc3\xb6ljytuotteita Jaroslavin alueelta Kiri\xc5\xa1in jalostamoille ja edelleen Koiviston vientiterminaaliin Suomenlahdella. Alueen maaper\xc3\xa4 ja ilmasto eiv\xc3\xa4t ole maanviljelylle suotuisia, mutta siit\xc3\xa4 huolimatta alueella viljell\xc3\xa4\xc3\xa4n paljon rehukasveja, vihanneksia, pellavaa, viljaa ja perunaa. Karjankasvatus on t\xc3\xa4rkein maatalouselinkeino ja sen osuus koko maataloustuotannosta on 60\xc2\xa0%.'